Tarybos direktyva
1974 m. gruodžio 19 d.
dėl valstybių narių įstatymų, susijusių su butelių, naudojamų kaip matavimo talpos, suderinimo
(75/107/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 100 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
atsižvelgdama į Ekonomikos ir socialinių reikalų komiteto nuomonę [2],
kadangi skirtingose valstybėse narėse butelių, naudojamų kaip matavimo talpos, gamybą ir išbandymą reglamentuoja privalomosios taisyklės, kurios įvairiose valstybėse narėse skiriasi ir todėl trukdo prekiauti tokios rūšies buteliais; kadangi dėl to būtina suderinti tokias nuostatas;
kadangi buteliai, naudojami kaip matavimo talpos, privalo turėti tam tikrų metrologinių savybių, ir dėl to būtina nurodyti jų vardinių tūrių leidžiamosios paklaidos ribas ir apibrėžti pamatinį metodą tokioms paklaidoms įvertinti;
kadangi kaip numatyta direktyvoje yra svarbu, kad ant butelių, naudojamų kaip matavimo talpos, turėtų būti ne tik duomenys apie jų vardinius tūrius, bet ir informacija, kurios reikia juos pripildant,
PRIĖMĖ ŠIĄ DIREKTYVĄ:
1 straipsnis
Ši direktyva yra taikoma indams, paprastai vadinamiems buteliais, pagamintiems iš stiklo arba bet kurios kitos medžiagos, kuri yra tokia pat standi ir patvari bei gali garantuoti tokias pat metrologines savybes. Tokie indai yra:
1) uždaromi arba gali būti uždaromi ir yra skirti skysčiams laikyti, vežti ar pristatyti;
2) vardinio tūrio nuo 0,05 litro iki penkių litrų imtinai;
3) turi tokias metrologines charakteristikas (konstrukcijos charakteristikas bei vienodą gamybą), kad jas galima naudoti kaip matavimo talpas, t. y. jas pripildant iki nustatyto aukščio arba užpildant nustatytą jų ribinio tūrio dalį, pakankamai tiksliai išmatuojamas jų turinio tūris.
Šie indai vadinami butelinėmis matavimo talpomis.
2 straipsnis
Tiktai šios direktyvos reikalavimus atitinkančios butelinės matavimo talpos gali būti pažymimos I priedo 5 straipsnio trečiojoje pastraipoje nurodytu EEB ženklu.
Joms taikoma metrologinė kontrolė, kurios sąlygos nurodytos prieduose.
3 straipsnis
Valstybės narės negali atsisakyti, uždrausti arba apriboti prekybą bei naudojimą butelinių matavimo talpų, kurios atitinka šioje direktyvoje nustatytus reikalavimus ir bandymų nuostatas, dėl priežasčių, susijusių su jų tūriu, jų tūrio įvertinimu arba metodais, kuriais tai buvo patikrinta.
4 straipsnis
1. Valstybės narės per 18 mėnesių nuo pranešimo apie šią direktyvą priima įstatymus ir kitus teisės aktus, kad įgyvendintų šią direktyvą, ir nedelsdamos apie tai praneša Komisijai.
2. Valstybės narės užtikrina, kad šios direktyvos taikymo srityje priimtų nacionalinės teisės aktų pagrindinių nuostatų tekstai būtų pateikti Komisijai.
5 straipsnis
Ši direktyva skirta valstybėms narėms.
Priimta Briuselyje, 1974 m. gruodžio 19 d.